Jarðgöng á Vestfjörðum Nefndarálit - þingskjal nr. 1106

1989–90. – 1059 ár frá stofnun Alþingis.

112. löggjafarþing. – 509 . mál.

Sþ.

1106. Nefndarálit um till. til þál. um að flýta framkvæmdum við jarðgöng á Vestfjörðum.

Frá fjárveitinganefnd.

Nefndin hefur haft tillöguna til meðferðar og kallaði til fundar við sig vegamálastjóra og aðstoðarvegamálastjóra, svo og ráðuneytisstjóra fjármálaráðuneytisins og aðra starfsmenn þess ráðuneytis. Nefndin óskaði frekari skýringa á nokkrum atriðum tillögunnar og voru þær skýringar gefnar. Þá óskaði nefndin eftir kostnaðaryfirliti um framkvæmdir við jarðgöng á Vestfjörðum og um kostnað við að flýta jarðgangagerðinni frá því sem gildandi vegáætlun gerir ráð fyrir. Þessar upplýsingar um kostnað eru birtar sem fylgiskjal með nefndarálitinu.

Að lokinni athugun nefndarinnar á málinu urðu nefndarmenn ásáttir um að gera þyrfti nokkrar breytingar á tillögugreininni. Er þar annars vegar um að ræða textabreytingar í því skyni að gera merkingu skýrari án þess að um nokkrar efnisbreytingar sé þar að ræða. Hins vegar er í tillögu nefndarinnar lögð til sú efnisbreyting að ljóst sé við afgreiðslu þingsályktunartillögunnar að framkvæmdir við jarðgöng á Vestfjörðum skuli unnar samkvæmt vegáætlun og þar sé ráð fyrir þeim gert eins og á sér stað um aðrar vegaframkvæmdir í landinu sem kostaðar eru af ríkissjóði. Til þess að fyllsta samræmis sé þar gætt áformar fjárveitinganefnd að flytja um það tillögu við afgreiðslu vegáætlunar nú á þessu vori að sá kostnaður, sem verður á árinu 1990 við að flýta jarðgangagerð á Vestfjörðum, komi inn á vegáætlun annars vegar sem sérstakt framlag úr ríkissjóði teknamegin í áætluninni og hins vegar sem framkvæmdafé til undirbúningsrannsókna við jarðgangagerðina gjaldamegin.

Í greinargerð með tillögunni segir að viðbótarkostnaður við að flýta jarðgangagerð á Vestfjörðum verði 47 m.kr. á árinu 1990. Þar segir einnig, eins og síðar var ítrekað við fjárveitinganefnd, að ætlunin sé að sjá fyrir þeirri fjáröflun með lántöku ríkissjóðs og samsvarandi framlagi úr ríkissjóði og að miðað sé við að fjárhæðin verði sett inn í fjáraukalög 1990 sem fram verði lögð í upphafi þings næsta haust. Verði þá jafnframt aflað lántökuheimildar og þá í tengslum við aðra hugsanlega lánsfjáröflun sem til kynni að koma og ekki liggur fyrir hver verða kann. Þótt eðlilegast kunni að vera að taka hvort tveggja - lántökuheimildina og útgjaldaheimildina - inn við afgreiðslu fjáraukalaga nú á þessu vori getur fjárveitinganefnd eftir atvikum fallist á að bíða með formlega afgreiðslu málsins fram á næsta haust en flytja ekki nú sérstaka tillögu um viðbótarlántökuheimild sem næmi aðeins 45 m.kr. og tilsvarandi ráðstöfun á þeirri fjárhæð enda liggur fyrir yfirlýsing frá fjármálaráðuneytinu um að ráðuneytið muni með bréfi til Vegagerðar ríkisins heimila henni að draga á þessa fyrirhuguðu afgreiðslu vegna útgjalda við verkefnið í sumar. Breytingartillaga fjárveitinganefndar um að tillögugreinin skuli umorðuð er flutt á sérstöku þingskjali. Nefndin leggur til að þingsályktunartillagan verði samþykkt þannig breytt.

Alþingi, 28. apríl 1990.

Sighvatur Björgvinsson,

form., frsm.

Margrét Frímannsdóttir,

fundaskr.

Pálmi Jónsson,

með fyrirvara.

Alexander Stefánsson.

Málmfríður Sigurðardóttir.

Ásgeir Hannes Eiríksson.

Ólafur Þ. Þórðarson.

Egill Jónsson.

Friðjón Þórðarson.

Fylgiskjal.

Repró í Gutenberg.